REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/90-14

25. avgust 2014. godine

B e o g r a d

**Z A P I S N I K**

**SA ČETVRTE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 27. MAJA 2014. GODINE**

Sednica je počela u 12 časova.

Sednicom je predsedavao predsednik Odbora Meho Omerović.

Sednici su prisustvovali: Ljiljana Malušić, Biljana Ilić Stošić, Milanka Jevtović Vukojičić, Slobodan Perić, Vladica Dimitrov, Ljibuška Lakatoš, Stefana Miladinović, Vera Paunović, Biljana Hasanović Korać i Elvira Kovač, članovi Odbora.

Sednici nisu prisustvovali članovi Odbora: Ljubica Mrdaković Todorović, Suzana Šarac, Miodrag Linta, Aida Ćorović,Olena Papuga i Sulejman Ugljanin.

Sednici su prisustvovali zamenici članova Odbora: Olivera Pauljeskić i Nenad Mitrović, kao i narodni poslanik Nevena Stojanović.

Ispred predlagača sednici je prisustvovala Marija Stajić Radivojša, savetnik u Odseku za ljudska prava i zaštitu životne sredine Ministarstva spoljnih poslova.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Razmatranje Predloga zakona o potvrđivanju Amandmana na član 20. stav 1. Konvencije o eliminisanju svih oblika diskriminacije žena, koji je podnela Vlada (broj 011-1617/14 od 20. maja 2014. godine);
2. Razno.

Članovi Odbora su **jednoglasno** PRIHVATILI predloženi Dnevni red.

**PRVA TAČKA:** Razmatranje Predloga zakona o potvrđivanju Amandmana na član 20. stav 1. Konvencije o eliminisanju svih oblika diskriminacije žena, koji je podnela Vlada (broj 011-1617/14 od 20. maja 2014. godine)

**Predsednik Odbora** je istakao da se Amandman koji razmatra Odbor i o kome će se voditi rasprava na sednici Narodne skupštine odnosi na dinamiku zasedanja Komiteta za eliminisanje diskriminacije žena. Podsetio je da je ovaj Komitet ustanovljen samom Konvencijom koja je usvojena 1979. godine i da je nadležan da razmatra izveštaje o sprovođenju Konvencije od strane država koje su je ratifikovale. Istakao je da prema važećem tekstu Konvencije, Komitet zaseda jednom godišnje u trajanju od najviše 15 dana, što se pokazalo kao nedovoljno vreme da bi se obavili svi poslovi koji su u nadležnosti ovog Komiteta. Zbog toga se ovim amandmanom trajanje tog zasedanja drugačije određuje, tj. predviđeno je da će trajanje godišnjeg zasedanja biti određeno na samom sastanku država članica Konvencije što zatim odobrava Generalna skupština Ujedinjenih nacija. Nadalje, podsetio je da je Amandman potvrđen 1995. godine od strane Generalne skupštine Ujedinjenih nacija, ali da još nije stupio na snagu pošto je potrebno da ga potvrde dve trećine država koje su ugovornice Konvencije. Naveo je da zbog toga Komitet u svojim komentarima na izveštaj Srbije o sprovođenju Konvencije uvek navodi da podstiče državu da u najkraćem mogućem roku prihvati izmenu člana 20. stav 1. ove Konvencije, te da je ovaj komentar dostavljen 2007. u izveštaju, ali i u izveštaju iz 2012. godine. Zbog toga smatra da je ovo pravi trenutak da Narodna skupština ratifikuje, odnosno usvoji ovakav amandman.

**Marija Stajić Radivojša,** savetnik u Odseku za ljudska prava i zaštitu životne sredine Ministarstva spoljnih poslova je podsetila da je od 68 zemalja koje su već prihvatile ovaj amandman, 21. članica EU te da je ovaj Predlog zakona već bio u proceduri, da je on povučen i da se sada, nakon ustanovljavanja nove Vlade, predlaže da bude ponovo razmatran i usvojen.

Nakon razmatranja, članovi Odbora su **jednoglasno** ODLUČILI da predlože Narodnoj skupštini da prihvati Predlog zakona o potvrđivanju Amandmana na član 20. stav 1. Konvencije o eliminisanju svih oblika diskriminacije žena.

Odbor je u skladu sa članom 156. stav3. Poslovnika Narodne skupštine podneo Narodnoj skupštini izveštaj.

**DRUGA TAČKA:** Razno

U okviru ove tačke predsednik Odbora je upoznao članove Odbora sa aktivnostima i radom Odbora u narednom periodu, kao i da će jedna od prvih sednica vanrednog zasedanja Narodne Skupštine biti razmatranje izveštaja nezavisnih državnih organa. U tom smislu, obavestio je da će u naredna tri dana, biti održane sednice Odbora na kojima bi bili razmatrani Redovni godišnji izveštaji za 2013. godinu Poverenika za zaštitu ravnopravnosti, Poverenika za informacije od javnog značaja i zaštitu podataka o ličnosti i Zaštitnika građana. Podsetio je na značaj tih izveštaja koje bi Odbor razmatrao, usvojio zaključke i uputio ih Narodnoj skupštini na razmatranje i usvajanje.

Sednica je zaključena u 12.15 časova.

**SEKRETAR ODBORA PREDSEDNIK ODBORA**

**Rajka Vukomanović Meho Omerović**